BRATISLAVA. Chorvátsko zostalo aj minulý rok pre Slovákov obľúbenou dovolenkovou destináciou a ich počet oproti roku 2008 stúpol o viac než dve percentá.
V minulej sezóne cestovalo k Jadranu 306 741 Slovákov a o necelé štyri percentá sa zvýšil aj počet prenocovaní.
Počet turistov v Chorvátsku v roku 2009
1. Nemecko 1 579 610
2.Taliansko 1 200 126
3. Slovinsko 1 012 743
4. Rakúsko 881 846
5. Česko 607 421
6. Poľsko 454 407
7. Francúzsko 406 037
8. Maďarsko 323 368
9. Holandsko 307 850
10. Slovensko 306 741
Celkovo sa však počet dovolenkárov znížil o 320-tisíc. Ako povedal generálny riaditeľ Chorvátskeho turistického združenia v Záhrebe Milo Sršen, Slovákov láka do Chorvátska nielen jazyková príbuznosť, ale aj rôznorodosť možností ubytovania, blízkosť a čisté more.
Nový diaľničný úsek tento rok Chorvátsko síce neotvorí, na stavbe sa však stále pracuje. Diaľnica sa končí ako minulý rok pri Ploče, do Dubrovníka vám tak zostáva už len necelých sto kilometrov po ceste prvej triedy. Otvorené v obidvoch smeroch sú oba nové tunely Sveti Rok aj Mala Kapela.
"Tento rok opäť Slovensko otvára svoj konzulát v Splite," povedala Nora Henterová, vedúca zastúpenia Chorvátskeho turistického združenia na Slovensku.
Po dobrých skúsenostiach z minulého roka opäť rokujú ministerstvá vnútra o spoločných policajných hliadkach. "Skúsenosti boli výborné, v prímorských oblastiach sme mali viacero policajtov nielen zo Slovenska, ale aj z Česka, Maďarska a Nemecka," povedal Sršen.
"Turistom z celého sveta ponúkame autentickosť, ale snažíme sa ponúkať aj najvyššie štandardy pri hotelovom ubytovaní," dodal Sršen.
Chorvátsko sa však snaží skvalitňovať všetky typy ubytovaní, od kempov, ktoré sú v posledných rokoch stále obľúbenejšie, cez rozvoj vidieckeho turizmu a takmer 360 usadlostí a ubytovanie v súkromí.
Na prilákanie ďalších turistov sa chcú sústrediť aj podporou rozvoja jachtingu. Do roku 2020 Chorvátsko plánuje zvýšiť počet kotvísk z 15-tisíc na tridsaťtisíc. "Chceme na to využiť najmä už existujúce malé prístavy," dodal Sršen. Aj u slovenských turistov sa zvyšuje záujem o lodnú turistiku, evidujú aj 250 majiteľov jácht zo Slovenska, ktorí kotvia priamo na Jadrane.
Ďalšími súčasťami celoročného turizmu, do ktorých Chorváti investujú, sú wellnes, golf a agroturistika.